CELEX: E2014P0007
Language: da
Date: 2014-01-14 00:00:00
Title: Sag anlagt den 14. januar 2014 af EFTA-Tilsynsmyndigheden mod Kongeriget Norge (Sag E-7/14)

28.5.2014   
            
            
               DA
            
            
               Den Europæiske Unions Tidende
            
            
               C 163/12
            
         Sag anlagt den 14. januar 2014 af EFTA-Tilsynsmyndigheden mod Kongeriget Norge
   (Sag E-7/14)
   (2014/C 163/11)
   EFTA-Tilsynsmyndigheden, rue Belliard 35, 1040 Bruxelles, Belgien, ved Xavier Lewis og Gjermund Mathisen som befuldmægtigede, har den 14. januar 2014 anlagt sag mod Norge ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1.
            
            
               Det fastslås, at Norge har tilsidesat sine forpligtelser i henhold til EØS-aftalens artikel 36, idet det har opretholdt nationale bestemmelser, hvorefter der skal betales fuld registreringsafgift for leasede køretøjer, der er registreret i udlandet, og som importeres midlertidigt til Norge af personer med bopæl i Norge, uden at den pågældende har ret til fritagelse eller tilbagebetaling, når køretøjet hverken er tiltænkt hovedsageligt at skulle anvendes permanent i Norge eller rent faktisk anvendes på denne måde.
            
         
               2.
            
            
               Kongeriget Norge tilpligtes at betale sagsomkostningerne.
            
         
      Retlige og faktiske omstændigheder samt søgsmålsgrunde:
   
   
               —
            
            
               I henhold til norsk lovgivning er leasede køretøjer, der er registreret i udlandet, og som importeres midlertidigt af personer med bopæl i Norge, i princippet underlagt fuld registreringsafgift, fra det øjeblik de tages i brug i Norge. EFTA-Tilsynsmyndigheden er af den opfattelse, at dette er i strid med princippet om fri udveksling af tjenesteydelser, og fastholder, at Norge endnu ikke har vedtaget de nødvendige retsforskrifter for at sikre overensstemmelse med EØS-aftalens artikel 36.
            
         
               —
            
            
               EFTA-Tilsynsmyndigheden har bl.a. gjort gældende, at EØS-aftalens artikel 36 er til hinder for anvendelsen af nationale bestemmelser, der uden at være begrundet i objektive hensyn begrænser en tjenesteyders muligheder for effektivt at udøve denne frihed.